30 års jubileum i Postpensjonistene Nord 2019

30 års jubileums beretning

Når det er jubileum må vi ta et tilbakeblikk. Postens Pensjonistforbund ble stiftet i 1988. Årsaken var at det i 1980 årene var en stadig misnøye med fagbevegelsens engasjement for pensjonistene.

I Nord-Trøndelag fikk vi vår avdeling i 1989. Per Christiansen, som hadde vært postsjef i Steinkjer ble den første lederen. Det første møtet ble holdt den 20.juni 1989 og møtestedet var i Fyrgata 3 på Steinkjer. I tillegg var følgende til stede: Erling Kristiansen, Ingval Weie, Sigrun Rønning og Erling Mohrsen. På neste styremøte, den 30.august samme år, hadde foreningen fått 34 medlemmer etter at det hadde blitt sendt ut orientering til alle postpensjonistene i fylket.

I dag er vi pr. 31.12.2018 138 medlemmer og leder i foreninga er Brit Vestrum Strand. Brit ble også valgt inn som vararepresentant i Sentralstyret i 2018.

Som nevnt tidligere var Per Christiansen den første lederen, etter han fulgte Karl Ydse, Aashild Gilberg, Inge Hovd, Svein Melgård og Inger Holmen som vikarierte et halvt år før Bjørgulf Andresen tok over på årsmøte i 2015. I 2016 gikk Brit fra å være sekretær til å bli leder.

Hvordan var det i 1989?

Portoen for et brev var 3 kr

Gro var statsminister til Syse overtok i oktober 1989.

Fylkesmann var Ola H. Kveli (1979-1991)

Postverkets likestillingsarbeid kom i gang.

Berlin muren falt i november 1989

Daila Lama fikk Nobels fredspris og Viking ble Norgesmester i forball (slo Molde).

Hvordan hadde vi det i Posten på 80 tallet

Landpostbudene hadde gunstig bilgodtgjørelse. Postbudene, julehonorar og ekstra betaling for utdeling av reklame. Skranken, tellepenger og tillegg for delte vakter. På terminalen på Steinkjer var det folk som jobbet nesten døgnet rundt hele uka unntatt et kort opphold lørdag ettermiddag og søndags formiddag. Post kom inn med biler/tog og måtte inn på terminalen for å sorteres videre ut på biler som kjørte rundt i fylket og til Trondheim.

Hva har Postpensjonistene drevet med siden starten?

Medlemsmøter på ulike steder, bl.a. Steinkjer, Levanger, Verdal, Ytterøya, Namsos. Vi har 4 møter i året. Julemøte og årsmøte har vært på Steinkjer, mens vårmøte har vært lagt til Verdal/Levanger regionen og høstmøte til Namdalen. De siste årene har vi prøvd å legge møtene til aktuelle og nye plasser som har blitt etablert. Vi har vært på Abelvær, Namdalstunet, oppi Grong, med omvisning på Lakseakvariet, Jernbanevognene som er plassert over elva Namsen, Ullvaren cafe i Namsos. Noen ganger har vi leid buss og da har Arild Lysø vært vår trofaste sjåfør. Det gjorde vi da vi var på Tautra, på besøk i klosteret og hvor vi spiste middag på Klostergården. Møte på Stiklestad med omvisning i kirka og Spelamfiet var lærerikt og det samme var historien vi fikk servert på Falstad. Skremmende, men samtidig er det noe vi ikke må la gå i glemmeboka.

På enkelte møter har vi hatt diverse foredragsholdere, kulturelle innslag og underholdning. På våre årsmøter har vi hatt besøk fra sentralstyret og besøk fra avdelinga i Trøndelag sør. Da fylkene ble slått sammen fra årsskiftet 2017/2018 hadde vi felles styremøte med Sør-Trøndelag og vi ble enig om navnet og at vi fortsatt skal ha to foreninger. Forslaget ble lagt fram på årsmøte i 2018 og det ble vedtatt at vi nå heter Postpensjonistene i Trøndelag nord.

Men det viktigste formålet med møtene er: å møte tidligere kollegaer og ha det hyggelig sammen. Drikke kaffe og det å samles om et godt måltid har vært en selvfølgelighet!

Det har skjedd en del når det gjelder data- og den digitale hverdagen de siste årene. Medlemsbladet vårt ”Nyhetsbrevet” blir nå lagt ut på hjemmesida vår, [www.postpensjonistene](http://www.postpensjonistene), men slik var det ikke i 2009 da det ble vedtatt at foreninga skulle gi ut et medlemsblad. Arild tok på seg denne jobben og det ble mye arbeid på fritida, bl.a. med å skaffe stoff, skrive, redigere og produsere. Bladet kom ut 4 ganger i året og hadde 8 sider. Det måtte det lages navnelapper som ble klistret på. Heldigvis betalte Posten portoen og det gjør de fortsatt, men hvor lenge varer det. I dag er det Torbjørn Sørheim som styrer dette, og det legges ut digitalt, men bladet sendes også ut i papirform til de som ikke har data eller mailadresse. Medlemsregisteret er også lagt inn digitalt, og der må styret gå inn og legge til nye medlemmer og eventuelt slette de som ikke er med oss lenger.

Lokale avdelinger av Postens pensjonistforbund har som kjent ansvar for å bestille krans på vegne av Posten Norge AS når ansatte eller noen av postens pensjonister går bort.

Det har skjedd mye i Posten Norge AS de siste årene. Postkontor er lagt ned (det er bare noen få igjen), vi har fått PIB, det distribueres ikke post lenger på lørdager, sortering av post foregår på Østlandsterminalen og kommer ferdig sortert til budene som kjører lange ruter, og ser vi litt inn i framtida kommer posten til å bli distribuert annenhver dag. Vi som sitter her i dag har hatt ei fin tid i ”Postverket” , vi fikk reise på kurs og ta videreutdanning, vi hadde julebord og det var velferdsmidler så vi kunne dra på ”Blåturer”. Mange av disse endringene kommer av teknologien og at samfunnet har endret seg. Som pensjonister må vi prøve å henge med så godt vi kan, og det klarer vi for vi blir bare yngre og yngre.